Zápis z 8. stretnutia tímu č. 8

**Dátum**: 19.11.2014

**Miestnosť:** Jobsovo softvérové štúdio (lab 1.31) (FIIT-STU)

**Prítomní**:

Pedagóg : Ing. Ivan Kapustík

Členovia tímu: Bc. Peter Filípek, Bc. Metod Rybár, Bc. Michal Segeč,

Bc. Juraj Šimek, Bc. Martin Vrabec, Bc. Miroslav Wolf

**Stretnutie viedol:** Ing. Ivan Kapustík

**Zápis:** Bc. Michal Segeč

**Zvolený nasledovný zapisovateľ:** Bc. Miroslav Wolf

Téma stretnutia

Zhodnotenie splnenia úloh na konci tretieho šprintu, vyhodnotenie šprintu, jeho uzavretie a zahájenie štvrtého šprintu.

Vyhodnotenie úloh z predchádzajúceho stretnutia

|  |  |  |  |  |
| --- | --- | --- | --- | --- |
| **Číslo úlohy** | **Zhrnutie úlohy** | **Riešiteľ** | **Zodpovedný** | **Stav úlohy** |
| ROBOCUPTP-73 | Implementácia zero moment point | Metod Rybár | Miroslav Wolf | Čiastočne splnené |
| ROBOCUPTP-74 | Automatické testovanie a značkovanie kódu | Michal Segeč, Miroslav Wolf | Michal Segeč | Čiastočne splnené |
| ROBOCUPTP-75 | Refaktoring: nepotrebné metódy a úprava kódu do konvencie | Všetci okrem Metoda | Juraj Šimek | Splnené |
| ROBOCUPTP-76 | Finalizácia dokumentácie pre kontrolný bod | Všetci | Metod Rybár | Splnené |

Opis stretnutia

1. Na úvod stretnutia sme zhodnotili splnenie úloh, stanovených pre 3.šprint. 2 úlohy sa nám podarilo splniť celé, 2 úlohy sú splnené čiastočne.

* Na úlohe implementácie ZMP (zero moment point) pracoval Bc. Metod Rybár. ZMP je úspešne implementované, avšak úloha nie je úplne splnená. Pred implementáciou sa zisťovalo, či agent padá na základe accelerometra vzhľadom na ťažisko agenta. Ťažisko nemuselo byt umiestnené v strede tela. Aby bolo ZMP implementovanie celkové, treba ešte prerobiť high skill – WalkFast, ktorý bol implementovaný v jazyku ruby do Javy. Implementácia je okomentovaná, ale je ešte potrebné dorobiť test na overenie správnosti riešenia. Vzhľadom na nečakanú implementáciu high skillu v Ruby sa úloha dopracuje v ďalšom šprinte.
* Úlohu zavedenia značkovania kódu a automatického testovania mali na starosti Bc. Miroslav Wolf a Bc. Michal Segeč. Značkovanie kódu bolo úspešne zavedené. Bc. Miroslav Wolf vytvoril metodiku k značkovaniu pomocou nástroja Code Review, kde vysvetlil, ktoré tagy sa majú používať pri ktorej situácií. Zavedenie automatického testovania bolo čiastočne splnené. Bc. Michal Segeč kontaktoval Ing. Michala Barlu, PhD., aby nám v rámci nástroja na vytváranie automatických testov – Bamboo vytvoril projekt, v rámci ktorého vytvoríme jednotlivé testy. Bol vytvorený skúšobný plán, ktorý sa prepojil s nástrojom Bitbucket, kde sa nachádza zdrojový kód nášho projektu. Úloha avšak nie je úplne splnená, pretože na zavedenie automatických testov nad nami potrebnými triedami treba pravdepodobne vytvoriť scripty a preto sa úloha presúva do ďalšieho šprintu.
* Na úlohe refaktoringu sa podieľali všetci členovia tímu okrem Bc. Metóda Rybára, ktorý mal za úlohu už vyššie spomínanú implementáciu ZMP. V rámci tejto úlohy sa nám podarilo prejsť všetky balíky projektu Jim, ktoré boli následne pretvorené do konvencie, ktorú vytvoril Bc. Juraj Šimek. Každý balík, ktorý sa aktuálne refaktoroval, zaznačil každý člen tímu do spoločného dokumentu, aby sa nestalo, že dvaja členovia tímu budú upravovať ten istý balík, čo by viedlo ku konfliktom. V rámci úpravy kódu do konvencie sa pridávali Javadoc komentáre ku všetkým public metódam a obyčajne komentáre k private metódam, aby sa v nich dalo lepšie orientovať. Objavili sa však aj triedy a metódy, kde sa nedalo určiť, na čo pôvodne slúžili, alebo slúžia. Na základe analýzy z pluginu Code Detector do Eclipse sa vytvoril zoznam nevolaných metód, pričom sa zistilo, že napr. mnoho highskillov je nevyužívaných a je možné ich odstrániť. Z tohto výstupu sa podarilo zanalyzovať cca. jedna tretina. Vzhľadom na rozsiahlosť úlohy, ktorá zahŕňala dve úlohy je úloha splnená, avšak v analýze výstupu z Code Detectora treba pokračovať aj naďalej. V tejto úlohe sa bude pokračovať v ďalšom šprinte.
* Poslednou úlohou šprintu bola finalizácia dokumentácie pre 1. kontrolný bod. Túto úlohu vykonávali všetci členovia tímu. Bolo potrebné spísať dokumentácie k jednotlivým manažerským rolám členov tímu. Taktiež sa do dokumentácie zakomponovali metodiky, ktoré sa vytvárali v rámci predmetu MIS. V rámci úlohy sme dopracovávali aj dokumentácie k jednotlivým úlohám, ktoré sa vykonávali v rámci doterajších šprintov a ktoré neboli zdokumentované a taktiež sa dopracovávali veci potrebné pre doplnenie do dokumentácie k inžinierskemu dielu a riadeniu projektu. Bc. Peter Filípek dokončil retrospektívu k 2. šprintu a vytvoril dokument k manažmentu rizík, kde sa vyjadril k rizikám v rámci tímového projektu, ako stanovenie nerealistických rozvrhov a plánov, konflikty, ktoré vzniknú v rámci riešenia úloh a pod., a ako im je vhodné predchádzať. Ako metodiku vytvoril metodiku testovania. Bc. Juraj Šimek vytvoril dokument k manažmentu kvality, kde sa vyjadril ku kvalite riadenia procesu vývoja produktu, aké zmeny nastali v jeho priebehu a či viedli k zlepšeniu kvality. Vytvoril taktiež metodiku zdrojového kódu, kde opísal konvencie správneho písania zdrojového kódu. Bc. Martin Vrabec vytvoril dokument k manažmentu podpory vývoja, kde opísal pravidlá a postupy pri organizácií práce s nástrojom na správu verzií a kde určuje postupy a konvencie, ako s týmto nástrojom zaobchádzať v rámci práce v tíme. V rámci tejto manažerskej roly vytvoril aj metodiku manažmentu verziovania. Bc. Michal Segeč vytvoril dokument k manažmentu komunikácie, kde poukázal na potrebu rôznych druhov komunikácie v rámci tímového projektu. Vysvetlil rôzne druhy komunikácie a využívaných komunikačných prostriedkov, pre efektívne plnenie úloh v rámci tímu. Vytvoril aj metodiku k vytváraniu vetiev v nástroji Bitbucket a importovanie daných vetviev do prostredia Eclipse. Bc. Metod Rybár vytvoril dokument k manažmentu dokumentácie, v rámci ktorého vytvoril aj metodiku dokumentovania, v ktorých opísal postupy a pravidlá, ktoré treba dodržiavať pri tvorbe dokumentácie vzhľadom na to, že hlavná dokumentácia sa vytvára v jazyku Latex. Dokumentácia slúži na to aby sa najmä prechádzalo konfliktom pri citovaní, odkazovaní a aby sa udržal jednotný formát a štýl dokumentácie. Bc. Miroslav Wolf vytvoril dokument k manažmentu rozvrhu a metodiku scrum. Opísal v nich, ako si vyberáme úlohy, zahajujeme a ukončujeme šprinty, ako si rozdeľujeme úlohy a odhadujeme jednotlivé časy potrebné pre splnenie daných úloh. V rámci úlohy vypracoval aj metodiku k nástroju Code Review.

Po zhodnotení splnenia úloh sme sa venovali ďalším záležitostiam, ktoré je potrebné vykonať a na ktoré sa treba sústrediť pri ďalšej práci a stanovili sme si úlohy pre ďalší – štvrtý šprint.

1. Hlavnou témou mimo splnených úloh bolo dopracovanie dokumentácie do jej finálnej podoby pre 1. kontrolný bod. Ing. Ivan Kapustík navrhol, že by bolo vhodné vytvoriť návrh preberacieho protokolu, ktorý bude slúžiť pre finálne odovzdanie projektu v letnom semestri ročníka. Tento dokument by mal obsahovať mená autorov, zoznam vecí, ktoré sa odovzdávajú, miesto, dátum a iné náležitosti. Taktiež spomenul, že by sa mal dorobiť podiel jednotlivých členov tímu na projekte.
2. Druhým potrebným dokumentom je globálna retrospektíva k 1. kontrolnému bodu, kde Ing. Ivan Kapustík navrhol, že by bolo vhodné zaznamenať úlohy, ktoré sme vypracovali a či sú úlohy, v ktorých je vhodné pokračovať, prípadne ktoré ukončiť a na ktoré úlohy sa chceme sústrediť ďalej. V rámci tohto dokumentu je vhodné popísať aj problémy, ktoré sa vyskytli v rámci vykonávania projektu a či sa nám ich podarilo odstrániť, prípadne ako ich plánujeme eliminovať.
3. Vyjadrili sme sa aj v rámci úlohy refaktoringu, ktorá bola stanovená pre tretí šprint. Poukázalo sa na potrebu preskúmania high skillov, ktorých veľké množstvo je nevyužívaných a preto je vhodné zistiť, či ich je možné odstrániť. Diskutovalo sa aj o návrhu presunutia všetkých testov do samostatného projektu. Existujú testy, ktoré samostatné fungujú ale pri spustení všetkých testov naraz neprejdú. Ing. Ivan Kapustík upozornil na to, že niektoré testy môžu nastavovať funkcionalitu iných testov a tak dynamická štruktúra nefunguje. Je vhodné preskúmať závislosti medzi testami a pokúsiť sa ich oddeliť. Často sa stáva, že testy zlyhajú pri nahratí novej verzie projektu cez pull príkaz a potom z ničoho nič idú, takže treba preskúmať aj tento prípad.
4. V ďalšom šprinte by bolo vhodné dokončiť čiastočne splnené úlohy a pokračovať v úpravách kódu, pričom by bolo vhodné vytvoriť aj návrh media wiki, ktorú by sme mohli používať v letnom semestri. Vzhľadom na fakt, že sa v najbližších 2 týždňoch uskutočnia 2 testy z iných predmetov, redukovali sme počet hodín na každého člena tímu o 2 hodiny týždenne.

Scrum master pre 4. šprint bol zvolený Bc. Metod Rybár.

**Úlohy do ďalšieho šprintu**

|  |  |  |  |  |
| --- | --- | --- | --- | --- |
| **Číslo úlohy** | **Zhrnutie úlohy** | **Riešiteľ** | **Zodpovedný** | **Čas** |
| ROBOCUPTP-77 | Dokončenie ZMP a testovanie | Metod Rybár | Metod Rybár | 13h |
| ROBOCUPTP-78 | Automatické testy - Bamboo | Michal Segeč | Michal Segeč | 8h |
| ROBOCUPTP-79 | Oddelenie testovania | Peter Filípek | Miroslav Wolf | 3h |
| ROBOCUPTP-80 | Odstraňovanie nepoužívaných časti kódu | Juraj Šimek | Juraj Šimek | 13h |
| ROBOCUPTP-81 | Analýza Code Detectoru | Martin Vrabec, Peter Filípek, Miroslav Wolf | Martin Vrabec | 13h |
| ROBOCUPTP-82 | Návrh media wiki | Peter Filípek | Peter Filípek | 3h |
| ROBOCUPTP-83 | Odstraňovanie warning hlásení | Michal Segeč, Miroslav Wolf, Martin Vrabec | Miroslav Wolf | 13h |